# Alkizako barnetegia

Alkizako barnetegia helduek eta eskola-ikasleek euskara ikasteko eta hobetzeko azpiegitura izan zen 1976 eta 2017 bitartean. Erretore-etxea izeneko eraikinean kokatu zen, Donostiako Elizbarrutiaren jabegokoa zena. Egun Erretore-etxea udal jabegokoa da.

## Hasiera

Helduek euskara ikasteko edota hobetzeko ingurune egoki bat emateko asmoarekin 1976an euskara-barnetegia abian jarri zen Alkizan. Ikasleek goizez euskarazko eskolak hartzen zituzten eta baserri batean bizi eta lan egiten zuten euskal giro bete-betean. Orexan abiatu zen euskara ikasteko modalitate hori urte batzuk lehenago. Euskara Orexan ikasitako Luispe Gutierrez donostiarra eta Iñaki Orbegozo izan ziren bultzatzaileak eta herriko erretore Joxe Arregien laguntza erabakigarria izan zuten. Udaz bi ikasle-txanda egoten zen. Ikasteko manera horrek islada umoristikoa izan zuen Joxean Sagastizabalen Kutsidazu bidea Ixabel liburu arrakastatsuan.
1980an Donostiako Ilazki euskaltegiak hartu zuen udako euskarazko eskolak antolatzeko ardura ohiko barnetegiaren formularen bidez. 1998. arte iraun zuen Ilazkiren jardunak.

## Euskal Girotze Barnetegia

1985ean, Eusko Jaurlartizaren Hezkuntza sailak ekainaren 17ko Aginduz, Euskal Girotze Barnetegiak eratzea erabaki zuen. Agindu horrek sortutako sarearen hirugarren barnetegia zabaldu zen Alkizan 1990ean. EAEko eskoletako neska-mutikoek astebeteko egonaldia egiten zuten ikasturtean zehar, euskara bizi-bizi zegoen ingurune batean. Horietako ez gutxirentzat euskararekin zuten harreman bakarra zen eskolatik kanpo, ingurune soziolinguistiko erdalduneetik baitzetozten.
Alkizako eskola berria eraikitzeko eskola zaharra eraitsi egin beharra egon zen. Horren ondorioz, eskolako neska-mutikoentzat ikaslegak atondu ziren Euskal Girotze Barnetegiaren instalazioetan, barnetegiaren jarduna Hondarribira eramatea ekarri zuena. Horrek ekarri zuen Alkizako euskara barnetegiare behin betiko ixtea.
Hainbat urtetan zehar, Nafarroako gobernuarekin eginiko hitzarmen baten bidez bertako ikasleak ere aritu ziren Alkizako barnetegian euskara hobetzen.

## Eragina Alkizan

Urte horietan guztietan milaka lagun egin zuten egonaldi bat gutxienez Alkizan euskara ikasteko edo hobetzeko helburuarekin. Zenbat? Kopurutik ematerik ez dago, datu falta baitago. Euskal Girotze Barnetegiko zuzendaria izandako Imanol Lizardik aipatutakoaren arabera, txandako 25-30 ikasle inguru egoten zen urria eta maiatza bitarteko ikas-aste guztietan. Horrek urteko 800-900 ikasle inguru esan nahi du.
Barnetegiak inpaktu ekonomikoa eta soziala izan du Alkizan. Otsamendi tabernak izan zuen Euskal Girotze Barnetegiko neska-mutikoei otorduak emateko ardura eta ukatzerik ez dago jarduera hori tabernaren biziraupenerako oinarri sendoa izan zela. Halaber, azpiegituraren zaintzaile- eta garbitzaile-lanpostuak sortu ziren herrian. Hezkuntza Sailak Erretore Etxeko azpiegiturarengatik Elizbarruitari ordaindutako errentak posible egin zuen Alkizako kristau-elkartea baliabide ekonomikoz hornitzea.

## Erreferentziak

* ↑ Donostiako Elizbarrutia. .
* ↑ «Leader diru laguntzak jaso ditu udalak Erretore etxea erosi eta eraberritzeko - Alkiza» Tolosaldeko ataria (Noiz kontsultatua: 2025-03-14).
* ↑ «Erretore etxeko sotoa eta lorategia erosi ditu udalak - Alkiza» Tolosaldeko ataria (Noiz kontsultatua: 2025-03-14).
* ↑ AGINDUA, 1990.eko ekainaren 19ekoa, Hezkuntza, Unibertsitate eta Ikerketa Sailburuarena, zeinen bidez Euskal Girotze Barnetegiak sortu eta beraien langile-osakera zehazten bait da.. .
* ↑ AGINDUA, 2018ko abenduaren 12koa, Hezkuntzako sailburuarena; Alkizako Euskal Girotze Barnetegia Hondarribiko aterpetxera lekuz aldatzen duena, Hondarribiko Euskal Girotze Barnetegia sortuz;. .

## Kanpo estekak

* Datuak: Q131400259